དེ་ནས་ཁྲི་གཉན་གཟུངས་བཙན།སྨན་པ་དུང་གི་ཐོར་ཅོག་ཅན་རྒྱལ་པོ་འདིའི་ཡང་བླ་སྨན་པ་མཛད་དེ་གསོ་རིག་གི་རྒྱུན་འཛིན་སྤེལ་གནང༌།དེ་ནས་འབྲོང་གཉན་ལྡེའུ།རྒྱལ་པོ་འདིའི་སྐུ་ཚེའི་སྨད་ཀྱི་བླ་སྨན་ནི།དུང་གི་ཐོར་ཅོག་གི་སྲས་བློ་གྲོས་ཆེན་པོས་མཛད།དེ་ནས་སྟག་རི་གཉན་གཟིགས།འདི་ཆུང་དུས་དམུས་ལོང་ཡིན་ལ།མིང་ལ་དཀོན་པ་བཀྲ་ཟེར།ཕྱིས་སུ་བོད་ཀྱི་རྒྱལ་ཕྲན་འ་ཞ་ཞེས་པའི་ཁམས་རྒྱལ་འ་ཞ་རྗེ་བྱ་བའི་སྨན་པ་མཁས་པ་ཞིག་ཡོད་པ་བོས་ནས།སྨན་དཔྱད་ཀྱིས་སྤྱན་ལོང་བ་སོས།མིག་ལོང་བ་སོས་ནས་སྟག་མོའི་རི་ལ་རི་དྭགས་གཉན་ཡོད་པ་གཟིགས་པས།སྟག་རི་གཉན་གཟིགས་སུ་གྲགས།དེ་ནས་རྒྱལ་སར་འཁོད་དུས་སྨན་པ་བློ་གྲོས་མཚུངས་མེད་ཀྱི་བུ་བློ་གྲོས་རབ་གསལ་བླ་སྨན་པ་མཛད།འདི་དུས་ཁྲི་ངོར་སྣང་གི་བུས་བློན་བྱས་ཏེ་བྲེ་དང་སྲང་བཅོས།འབྲུ་མར་འཇལ་བྱེད་བཟོས།ལས་སྡེབ་དང་ཚོང་བྱེད་སོགས་དར་རྒྱས་བཏང༌།བློན་འདི་ནི་མཛངས་མི་བདུན་གྱི་གསུམ་པ་ཡིན།དེ་ནས་གནམ་རི་སྲོང་བཙན།འདི་དུས་དཔའ་སྣང་བཞེར་སོགས་ཀྱིས་བློན་བྱས་ཏེ།མི་ཁ་ཤས་རྒྱ་ནག་ཏུ་མངགས་ནས་རྩིས་དང་སྨན་བསླབས།བྱང་གི་ཚྭ་གཏེར་ཕུད།བློ་གྲོས་རབ་གསལ་གྱི་བུ་བློ་གྲོས་རྒྱལ་མཛོད་རྒྱལ་པོ་འདིའི་བླ་སྨན་པ་མཛད།སྨན་རྩིས་ཀྱི་རིག་གནས་དར་རྒྱས་བྱུང་ངོ༌།།